Държавен вестник, бр. 20, 2024 г., стр. 22

СТР.  22	
Д Ъ Р Ж А В Е Н  В Е С Т Н И К 	
БРОЙ  20
ВАС, осмо отделение, е отхвърлил оспорването 
на Д. Николов на чл. 5, ал. 1, т. 3, 4, 5 и 6, 
чл. 6, т. 1а) и б), т. 2 и 3, чл. 8, ал. 2 и чл. 10, 
ал. 1, чл. 11, ал. 1, 2 и 3, чл. 15, 16, 17, 18, 19, 
23, § 2 и 4 от преходните и заключителните 
разпоредби, приложение № 2 към чл. 6, т. 1 
и 3 относно схеми 1А, 1Б, 1В и 3 от Наредба 
№ РД-02-20-10 от 5.07.2012 г. за условията за 
изграждане или монтиране върху платното 
за движение на изкуствени неравности и на 
други средства за ограничаване на скоростта 
на движение и изискванията към тях, обна-
родвана в ДВ, бр. 56 от 2012 г., изм., бр. 32 от 
2015 г., издадена от министъра на регионалното 
развитие и благоустройството и министъра 
на вътрешните работи.
За да достигне до този резултат, тричлен­
ният състав на ВАС е приел, че от представе-
ните доказателства се установява спазването 
на административнопроизводствените правила 
по издаването на оспорения нормативен ад-
министративен акт. Според решаващия състав 
не са налице процесуални нарушения, които 
пряко рефлектират върху основни принципи 
и начала на административното производ-
ство – законност, равенство, достъпност, 
публичност и прозрачност. Не се установява-
ло и наличие на отменително основание по 
смисъла на чл. 146, т. 4 от АПК по отношение 
на атакуваните от жалбоподателя разпоред-
би. Твърдените от жалбоподателя логически 
и математически неточности и непълноти в 
оспорените разпоредби на процесната Наредба 
не са били доказани по категоричен начин в 
производството. За да достигне до този извод, 
съдебният състав е кредитирал заключението 
на вещото лице – строителен инженер, по 
назначената съдебно инженерно-техническа 
експертиза.
С определение от 28.02.2022 г. съдът е за-
дължил ответниците – министъра на вътреш-
ните работи и министъра на регионалното 
развитие и благоустройството, в 7-дневен срок 
от съобщението да представят доказателства 
за публикуване на проекта за нормативния 
акт от съставителя на проекта на интернет 
страницата на съответната институция заед-
но с мотивите, съответно доклада, както и 
доказателства за спазването на 14-дневния 
срок по чл. 26, ал. 2 ЗНА (в относимата му 
редакция). Според тричленния състав на 
ВАС, макар и представените доказателства 
да са косвени, те доказвали спазването на 
административнопроизводствените правила 
по издаването на оспорения нормативен 
административен акт, визирани в Закона за 
нормативните актове (ЗНА) в относимата му 
редакция през 2012 г. Мотивите към проекта 
изпълнявали изискванията за съдържание по 
чл. 28, ал. 2 от ЗНА.
Настоящата съдебна инстанция намира 
така постановеното решение за валидно и 
допустимо, но за неправилно.
Процесната Наредба № РД-02-20-10 от 
5.07.2012 г. за условията за изграждане или 
монтиране върху платното за движение на 
изкуствени неравности и на други средства 
за ограничаване на скоростта на движение и 
изискванията към тях е издадена от министъра 
на регионалното развитие и благоустройството 
и министъра на вътрешните работи на осно-
вание законовата делегация на чл. 24а, ал. 2 
от Закона за движението по пътищата (ЗДвП). 
Съгласно разпоредбата на закона министърът 
на регионалното развитие и благоустрой-
ството и министърът на вътрешните работи 
определят с наредба условията за изграждане 
или монтиране върху платното за движение 
на изкуствени неравности и други средства 
за ограничаване на скоростта на движение 
и изискванията към тях. С оглед законовата 
делегация оспорената Наредба е издадена от 
компетентен орган. При издаването е спа-
зена изискуемата форма, както правилно е 
установил съдът. 
С определение от 28.02.2022 г. тричленният 
състав на ВАС е задължил ответниците ми-
нистъра на вътрешните работи и министъра 
на регионалното развитие и благоустрой-
ството в 7-дневен срок от съобщението да 
представят доказателства за публикуване на 
проекта за нормативния акт от съставителя 
на проекта на интернет страницата на съ-
ответната институция, заедно с мотивите, 
съответно доклада, както и доказателства 
за спазването на 14-дневния срок по чл. 26, 
ал. 2 ЗНА (в относимата му редакция). В 
писмени становища от страна на ответни-
ците е отговорено, че предвид техническа 
невъзможност, свързана с архивирането на 
данните от сървърите, поддържали сайтовете 
на министерствата през 2012 г., ответниците 
не могат да представят доказателства, че про-
ектът на Наредбата е публикуван на интернет 
страницата на министерствата. От страна на 
министъра на регионалното развитие и бла-
гоустройството е представено заверено копие 
от писмо изх. № 90-05-1044/30.05.2012 г. от Д. 
Симидчиев – зам.-министър на регионалното 
развитие и благоустройството, с което съ-
щият е уведомил министъра на транспорта, 
изпълнителния директор на Националното 
сдружение на общините в Република Бълга-
рия и областните управители в страната, че 
съгласно чл. 26, ал. 2 от ЗНА на електронната 
страница на МРРБ е публикуван проектът 
на Наредба за условията за изграждане или 
монтиране върху платното за движение на 
изкуствени неравности и на други средства 
за ограничаване на скоростта на движение и 
изискванията към тях заедно с мотивите. В 
същото писмо е посочено, че предложения и 
становища по проекта може да се изпращат 
в 14-дневен срок на съответния директор на 
дирекция „Технически правила и норми“ и 
на определен електронен адрес.